Parcul Conacul Nicolau, din comuna prahoveană Brazi, depășește cu mult standardele parcurilor din orașe. Văzut de sus, parcul de la Brazi pare, și chiar este, o oază de relaxare pentru oricine intră în el.
Brazi este cea mai bogată comună din Prahova, și are și cel mai scump parc din mediul rural din județ. Investiția, care a costat bugetul comunei 5,5 milioane de euro, dă clasă Parcului Municipal Vest din Ploiești, construit parțial cu fonduri europene.
Chiar și acum, la trei ani de la inaugurare, Parcul Brazi este peste cel din Ploiești care se degradează pe lună ce trece prin nepăsarea autorităților.
Parcul se întinde pe o suprafață de aproape 13 hectare, are numeroase locuri de joacă și terenuri de sport, dar și o zonă comercială.
Atracția parcului este, fără îndoială, un lac artificial care se întinde pe aproape două hectare, dotat cu un ponton, unde se pot închiria bărci și hidrobiciclete.
Cum se anunță vreme frumoasă, la Parcul Conacul Nicolau de la Brazi sunt așteptați vizitatori în număr mare. Nu numai locuitorii comunei se bucură de acest loc de agrement, dar și mulți ploieșteni preferă să meargă aici cu familiile pentru că, spun ei, "Este de departe cel mai ofertant parc din zonă, nu găsim în Ploiești așa ceva…"
Sursa video: Facebook Iulian Mihai